**Įdarbinimo agentūra** – privati arba vieša organizacija, tarpininkaujanti tarp darbdavių ir darbo ieškančių asmenų.

Viešosios įdarbinimo agentūros
------------------------------

*Pagrindinis straipsnis – Lietuvos darbo birža prie Socialinės apsaugos ir darbo ministerijos*.
Viešosios įdarbinimo agentūros dažniausiai yra valstybinės įstaigos, siūlančios platų paslaugų ir mokymų asortimentą kelioms tikslinėms grupėms, kaip bedarbiams, imigrantams, neįgaliesiems ir t. t. Orientavimo paslaugos teikiamos vietiniuose ir regioniniuose viešųjų įdarbinimo agentūrų centruose. Lietuvoje geriausias tokios agentūros pavyzdys yra Lietuvos darbo birža.

Privačios įdarbinimo agentūros
------------------------------

Privačios įdarbinimo agentūros, kitaip žinomos kaip personalo atrankos agentūros, daugumoje atvejų tai yra pelno siekiančios įmonės. Šio tipo agentūros tiesiogiai bendradarbiauja su kitomis verslo organizacijomis (darbdaviais), kurioms yra teikiamos personalo paieškos ir atrankos paslaugos už sutartą finansinį atlygį. Todėl yra svarbu suprasti, kad privačios įdarbinimo agentūros, skirtingai nuo viešųjų, dirba darbdaviui (savo klientui), o ne darbo ieškančiam asmeniui.

Surasti tinkamą darbuotoją yra nelengvas uždavinys, todėl nenuostabu, kad darbdaviai į pagalbą pasitelkia personalo atrankos agentūras. Atrankos proceso eigoje, darbuotojo ieškantis vadovas arba žmogiškųjų išteklių vadovas aptaria su personalo atrankos konsultantu būsimo darbuotojo kvalifikacijas, darbo patirtį, įgūdžius, taip pat ir siūlomas sąlygas, reikalingas pritraukti potencialų darbuotoją.

Personalo atrankos agentūros dažniausiai vykdo aukšto lygio specialistų arba vadovų paieškas. Tokioms atrankoms skiriama labai daug dėmesio, todėl darbdaviai sutaupo daug brangaus laiko ir pastangų, patikėdami procesą savo srities ekspertams.

### Laikinojo įdarbinimo agentūros

Tai laikinojo įdarbinimo įmonės, dažnai vadinamos personalo nuomos agentūromis, kurios „nuomoja" savo darbuotojus kitoms įmonėms. Šio tipo agentūros sudaro darbo sutartį su darbuotojais ir prisiima visus darbdavio įsipareigojimus, kaip socialines garantijas, išmokamas ir t. t. Darbuotojas, savo ruoštu, atlieka jam paskirtas darbo funkcijas įmonėje, kuri jį nusamdė. Laikinojo darbuotojo nuomininkui (darbdaviui) lieka atsakomybė už saugių ir sveikų darbo sąlygų užtikrinimą. Toks trumpalaikis įdarbinimas yra labai patrauklus ir naudingas darbdaviams, kuriems reikalinga nepastovi darbo jėga ar tam tikro specialisto paslaugos. Tai, kaip pavyzdys, gali būti sezoninis darbas, darbuotojo pavadavimas jam susirgus arba išėjus motinystės atostogų.

2013 m. pagal apdraustųjų darbuotojų skaičių, tarp didžiausių laikinojo įdarbinimo agentūrų Lietuvoje buvo: „Biuro", „Headex" ir „Leadex".

### Vadovų atrankos agentūros

Vadovų atrankos kompanijos (angl. *Executive search firms*) paprastai specializuojasi vidutinių ir/arba aukščiausių (C lygio) vadovų paieškoje ir atrankoje. Dažniausiai šios įmonės teikia atrankos paslaugas nepriklausomai nuo pramonės sektoriaus, tačiau yra didelė dalis, kurios specializuojasi ir konkrečiuose industrijose. Pvz. finansų, technologijų, farmacijos, greito vartojimo prekių (angl. *FMCG*) ir kitose srityse.

Vadovų atrankos įmonės dar išsiskiria ir tuo, kad taiko tiesioginės paieškos metodiką – t. y. proaktyviai ir strategiškai kontaktuoja su potencialiais kandidatais, turinčiais reikalingas kvalifikacijas, kompetencijas, įgudžus ir patirtį, bet nebūtinai iešančiais karjeros pokyčių. Tačiau verta pastebėti, kad yra eilė specializuotų personalo atrankos agentūrų, kurios taip pat taiko sią metodiką ieškant aukšto lygio specialistų.

Šaltiniai
---------

1. ↑  „Darbdavio Ir Personalo Atrankos Agentūros Bendradarbiavimas". *laikasverslui.lt*. Nuoroda tikrinta 2016-06-07.
2. ↑  „Personalo atrankos agentūros – suranda profesionaliausius darbuotojus". *manovisuomene.lt*. 2015-11-11. Nuoroda tikrinta 2016-06-07.
3. ↑  „Laikinasis įdarbinimas". Lietuvos įdarbinimo įmonių asociacija. Nuoroda tikrinta 2016-06-09.
4. ↑  Girdziušas, Pijus (2013-01-14). „Didžiausios laikinojo įdarbinimo agentūros Lietuvoje". Verslo žinios. Nuoroda tikrinta 2016-06-09. [neveikianti nuoroda]